Προσφυγή της 23ης Μαΐου 2011 - Fon Wireless κατά ΓΕΕΑ - nfon (nfon)
(Υπόθεση T-283/11)
Γλώσσα του δικογράφου της προσφυγής: η ισπανική
Διάδικοι
Προσφεύγουσα: Fon Wireless Ltd (Λονδίνο, Ηνωμένο Βασίλειο) (εκπρόσωπος: F. Brandolini Kujman, δικηγόρος)
Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
Αντίδικος ενώπιον του τμήματος προσφυγών: nfon AG (Μόναχο, Γερμανία)
Αιτήματα της προσφεύγουσας
Η προσφεύγουσα ζητεί από το Γενικό Δικαστήριο:
να κρίνει παραδεκτή την προσφυγή, με όλα τα συναφή έγγραφα και αντίγραφα,
να δεχτεί τα προσκομισθέντα αποδεικτικά στοιχεία,
να εξετάσει και να ακυρώσει την απόφαση που εξέδωσε το τέταρτο τμήμα προσφυγών του ΓΕΕΑ στις 18 Μαρτίου 2011 στην υπόθεση R 1017/2009-4 και, κατά συνέπεια, να απορρίψει την υπ' αριθ. 6.206.321 αίτηση καταχώρισης του κοινοτικού σήματος "nfon",
να καταδικάσει το καθού στα δικαστικά έξοδα.
Λόγοι και κύρια επιχειρήματα
Αιτούσα την καταχώριση του κοινοτικού σήματος: nfon AG.
Σήμα προς καταχώριση: Το λεκτικό σήμα "nfon" για προϊόντα και υπηρεσίες των κλάσεων 9, 35 και 38.
Δικαιούχος του κατά τη διαδικασία ανακοπής αντιταχθέντος σήματος ή σημείου: Η προσφεύγουσα.
Αντιταχθέν σήμα ή σημείο: Κοινοτικό και εθνικό εικονιστικό και λεκτικό σήμα "fon" για προϊόντα και υπηρεσίες των κλάσεων 9, 38 και 42.
Απόφαση του τμήματος ανακοπών: Δέχεται την ανακοπή.
Απόφαση του τμήματος προσφυγών: Δέχεται την προσφυγή.
Προβαλλόμενοι λόγοι: Παράβαση του άρθρου 8, παράγραφος 1, στοιχείο β΄, του κανονισμού (ΕΚ) 207/2009, δεδομένου ότι τα αντιπαρατιθέμενα σήματα είναι παρόμοια, και παράβαση του άρθρου 8, παράγραφος 5, του κανονισμού (ΕΚ) 207/2009, δεδομένου ότι η nfon AG επιχειρεί να επωφεληθεί από τη φήμη που έχουν αποκτήσει τα προγενέστερα σήματα.
____________